Representanten Arthur Tørfoss fra Fremskrittspartiet mener uberørt fjell- og kystnatur er et unikt gode for alle i Norge, og vi er i en særstilling i Europa. Vindkraftutbygging har utløst bekymring for om hittil uberørt fjell- og kystnatur kan påvirkes på en måte som sterkt forringer naturverdiene. Dette er en bekymring som må tas på alvor. Vindkraftutbyggingens innvirkning på reindrifta i det aktuelle området må vurderes i dette.  
Denne representanten er tilhenger av en sterk satsing på fornybar kraft. Både vannkraftutbygging, kraftlinjer, tilførselsveier og vindmøller setter spor i landskapet som er synlige, og som av mange oppfattes som forstyrrende og negative elementer.  
Dimensjonene over vindkraftanleggene gjør at slike i større grad enn annen utbygging i landskapet vekker lokal bekymring, og denne representanten mener derfor at vindkraft ikke bør bygges på land i Norge.  
For denne representanten er både å ivareta reindriftas interesser, men også lokaldemokratiet viktig. Saker som angår egen kommune bør i størst mulig grad bestemmes av lokale politikere som innbyggerne selv velger i lokalvalg.